KĨTHOOMO KĨA 9
Nĩatĩa Nja Yaaku Yũũmba Kwĩthĩrwa na Kũgwĩrua?
1. Nĩkĩ kũgũrana kĩwaatho kũrĩ kwa bata kĩrĩ kũgwĩrua kwa nja?
Nkuma ĩnjega yuumĩte kĩrĩ Jehova Mũrungu wa kũgwĩrua, ũrĩa wendaga nja ikara igwĩrĩtue. Nĩwe waambĩrĩĩrie ngũrano. Kũgũrana kĩwaatho nĩkũretaga kũgwĩrua ndeene ya nja tontũ nĩgũtũmaga aana barerwa na njĩra ĩrĩna ũkaria. Akristũ babuĩrĩte gũtĩĩa mawaatho ja nthĩ yaao, jegiĩ kwandĩkithia kũgũrana kwao kĩwaatho.
Nĩatĩa Mũrungu onaga ngũrano? Endaga ĩthĩrwa ĩrĩ ngwatanĩro ya gũtũũra, gatĩgatĩ ka muntũmũrũme na mũka. Jehova endaga mũkũrũ na mwekũrũ bethĩrwe betĩkeenie. (Ahibirania 13:4) Nathwĩre antũ bagũrene gũtigana. (Malaki 2:16) Ĩndĩ netĩkĩrĩĩtie Akristũ gũtigana, na kũgũrana kaĩrĩ kana kũgũrwa, rĩrĩa ũmwe athithia ũthũngĩĩri.
2. Mũkũrũ na mwekũrũ babuĩrĩte kũthithanĩria atĩa?
Jehova oombĩre muntũmũrũme na muntũmũka nĩkenda bateethanagia ndeene ya mũranũ. (Kiambiriria 2:18) Arĩ kĩongo kĩa nja, ntomũrũme abuĩrĩte gũtongeeria kwiingia mobatu ja kĩmwĩrĩ ja njewe, na kũbaritana mantũ ja Mũrungu. Nabuĩrĩte kwiritanĩria mono kwenda mwekũrũ waawe. Mũkũrũ na mwekũrũ babuĩrĩte kwendana na kweejana gĩtĩĩo. Tontũ mũkũrũ na mwekũrũ batĩũjũri, nĩbabuĩrĩte kũrekanagĩra, nĩyo njĩra ya kũreta kũgwĩrua ndeene ya nja.
3. Nũbuĩrĩte gũtiga mũkũrũ kana mwekũrũ waaku kethĩra nja yaaku ĩtĩna kũgwĩrua?
Mũranũ jwenu jũkeeja kũgĩa mathĩĩna, bubaĩrĩ bũbuĩrĩte gũciũmia kũthithanĩria mantũ na njĩra ya wendo. (1 Akorintho 13:4, 5) Rũteto rwa Mũrungu rũtĩĩtĩkagĩĩria gũtigana, ĩrĩ njĩra ya kũthiria mathĩĩna jarĩa jaumagĩra ndeene ya mũranũ.
4. Bwĩ aana, Mũrungu abwendagĩra atĩa?
Jehova endaga bwĩthĩrwa bũgwĩrĩtue. Nabwejaga mataaro jameega jarĩa joomba gũtũma bũgwĩrĩrua wĩthĩ bwenu. Endaga bũteetheka kuumania na ũũme na ũmenyo bwa aciari beenu. (Akolosai 3:20) Jehova endaga bwona kũgwĩrua kũrĩa kuumanagia na kũthithia wendi bwa Mũũmbi weenu, na Mũtaana waawe.
5. Aciari, nĩatĩa aana beenu boomba kwĩthĩrwa na mũtũũrĩre jũrĩna kũgwĩrua?
Bũbuĩrĩte kũrita ngũgĩ na wĩru nĩkenda bwonera aana beenu biakũrĩa, nguũ na gĩkaro. (1 Timotheo 5:8) Ĩndĩ nĩkenda aana beenu boona kũgwĩrua, bũbuĩrĩte kũbaritana kwenda Mũrungu na bairitane mantũ jaawe. (Aefeso 6:4) Ngerekano yaaku ya kwenda Mũrungu, no ĩringithie mono nkoro ya mwana waaku. Ũgĩtumagĩra Rũteto rwa Mũrungu, mooritani jaaku jakagarũra mathũganio ja mwana waaku na njĩra ĩnjega.
Aana nĩbateethekaga mono rĩrĩa ũkũbekĩra inya na kũbacookeria nkaatho. Kinya nĩbendaga kwoneerua na gũkanũkua. Ũritani ta bũbũ nĩbũbakaragia kuumania na mĩĩtĩre ĩrĩa yũũmba kũbaata kũgwĩrua. (Njuno 22:15) Ĩndĩ, batĩbuĩrĩte gũkanũkua na mũthũũro kana marũrũ.
Akũũjĩ ba Jehova nĩbacabĩte mauku jamaingĩ jarĩa jethagĩrwa jarĩ ja gũteethia aciari na aana. Mantũ jarĩa jarĩ maukune jau, jaumĩte kĩrĩ Bibiria.
IRITANE NKŨRŨKI
Ĩrĩgĩĩra Mũrungu Nĩkenda Wĩthĩrwa na Mũranũ Jũrĩ na Kũgwĩrua
Ũgĩtumagĩra biũria biĩrĩ bibiũthũ, no bigũteethie kũthongomia mũranũ jwaaku.
Ũrĩa Bũũmba Kũthiria Mathĩĩna
Njĩra ĩnjega ya kwaranĩria no ĩtũme kwĩthĩrwe na mwanya gatĩgatĩ ka mũranũ jũmũriku na jũrĩ na kũgwĩrua, na jũrĩa jũtĩriki na jũrĩ na mathĩĩna.
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn